En 24-årig mand blev mandag idømt to år og ni måneders fængsel for at have smadret en ølflaske i hovedet på en forbipasserende kvinde i Brønderslev og derefter forsøgt at voldtage hende.

Dommen er en stadfæstelse af en tidligere dom fra byretten. Ud over fængselsstraffen skal manden betale en erstatning til kvinden på 117.000 kroner. Overfaldet fandt sted en sen nattetime i august 2007. Trods flaskeslaget lykkedes det i første omgang kvinden at stikke af fra manden, men han løb efter hende og spændte ben for hende. Derefter krænkede han hende på en p-plads og dernæst på en skole. /ritzau/